Pe 13 martie, polițiști din cadrul Poliției Municipiului Motru au fost sesizați prin apelul 112 de un bărbat de 48 de ani, din localitate, cu privire la faptul că a fost agresat de către concubină, relatează gorjeanul.ro.
"Din cercetările efectuate de polițiști, a reieșit faptul că în timp ce apelantul se afla la domiciliu împreună cu concubina sa, de 54 de ani, domiciliată în comuna Voloiac, județul Mehedinți, locuind, fără forme legale, la adresa apelantului, pe fondul unor discuții în contradictoriu, s-au agresat reciproc, fără a suferi leziuni traumatice vizibile.
Totodată, apelantul a reclamat faptul că femeia i-ar fi sustras din locuință un telefon mobil și portofelul în care se aflau actul de identitate, cardul de sănătate, 3 carduri bancare, precum și suma de 100 lei.
Având în vedere aspectele sesizate, au fost întocmite formulare de evaluare a riscului, rezultând că există risc iminent, fiind emise ordine de protecție provizorii pentru ambele persoane, pe o perioadă de 5 zile.
În cauză a fost întocmit dosar penal sub aspectul săvârșirii infracțiunilor de violență în familie și furt", au transmis reprezentanții IPJ Gorj.